Hans Maria Sartori
De Hans Maria Sartori (* 11. Dezämber 1879 z Guryn; † 5. April 1948 am glychen Oort) isch en Leerer gsy, wo au vil für sys Häimetdoorff gmachet hät.

Läben und Würke 
De Sartori isch z Guryn uufgwachsen und i d Primaarschuel ggange. Er isch dänn a s Leererseminaar uf Locarno abe, und wo-n-er 1899 fèrtig uuspildet gsy isch, hät er syni eerscht Stell z Airolo übernaa. Vo 1902 bis 1913 hät er z Maggia Schuel ggèè und isch deete rächt gschetzt woorde. Vo 1913 bis zu synere Pänsionierig 1935 hät er schlussamänt i der Doorffschuel z Guryn gwürkt.

I sym Häimetdoorff hät er Gwichtigs taa, zum s fürschi bringe. Vo 1905 bis 1907 hät er s Hotel «Edelweiss» samt Zuefaartstraass la boue und häts mängs Jaar gfüert. Spööter hät er en Uurstäifabrik ggründet. Dèren ires Wasserchraftwèèrch, wo 1912–1913 poue woorden isch, hät grad s ganz Doorff chöne mit Eläktrizitèè versoorge. 1919 isch er en Mitgründer gsy vom lokaale Konsuumveräin und 1938 vom Guryner Walsermuseeum. Er hät au de Straassebou vo Cerentino uf Guryn gförderet, zum soo sys chly Doorff a di grooss Wält chönen aaschlüüsse; 1927 isch die fèrtig poue gsy. Und 1937 hät d Gmäind tank der Taatchrafft vom Sartori e Wasserläitig chönen yweie, so das jetz ali Hüüser Wasser ab em Haane ghaa händ. Nach synere Pänsionierig hät er bis zu sym Tood, aso vo 1936 bis 1948, as Gmäindsbresidänt vo Guryn ggamtet.

De Sartori hät au e Gramatik vom Ggurijnartitsch gschribe. Usechaa isch die nie, aber äis Manuskript lyt i der Biblioteek vom Schwyzerischen Idiotikon z Züri und en anders, fascht glychs, händ syni Naachfaaren em Walsermuseeum gschänkt.

Quäle 
 Adolfo Janner: 700 anni Bosco Gurin. Grassi, Bellinzona 1956.
 Enrico Rizzi, Leonhard Tomamichel, Giorgio Filippini: Geschichte von Bosco Gurin. Associazione Walserhaus und Fondazione Enrico Monti, Anzola d’Ossola 2009.
 Uuskümpft vo der Patrizia Filippini, eren Änkeli vom Hans Maria Sartori.

Lehrer
Sprochwüsseschaftler
Gmeindspolitiker
Walser
Schwiizer
Tessiner
Maa